ပျော်ရာမှာ မနေရ၊ တော်ရာမှာ နေရ

ပျော်ရာမှာ မနေရ၊ တော်ရာမှာ နေရ သည် မြန်မာဆိုရိုးစကား ဖြစ်သည်။

အဓိပ္ပာယ်

“ပျော်ရာမှာ မနေရ၊ တော်ရာမှာ နေရ” ဆိုသည်မှာ မိမိ၏ ပျော်ရွှင်မှုကိုသာ အဓိကမထားဘဲ မိမိဘဝ တိုးတက်ကြီးပွားနိုင်မည့် နေရာဒေသတွင် နေထိုင်သင့်သည်ဟု ဆိုလိုသည်။ လူတစ်ဦးသည် မိမိနှစ်သက်သော နေရာတွင် နေထိုင်ခြင်းဖြင့် ပျော်ရွှင်မှုကို ခံစားရနိုင်သော်လည်း ဘဝတိုးတက်မှုနှင့် စီးပွားရေး အခွင့်အလမ်းများ နည်းပါးပါက ရေရှည်တွင် အခက်အခဲများ ကြုံတွေ့ရနိုင်သည်။ ထို့ကြောင့် ဘဝအောင်မြင်မှုနှင့် တိုးတက်မှုကို လိုလားပါက မိမိ၏ ပျော်ရွှင်မှုထက် အခွင့်အလမ်းများ ပိုမိုရရှိနိုင်မည့် နေရာကို ရွေးချယ်သင့်ကြောင်းကို ဤဆိုရိုးစကားက သွန်သင်သည်။ ရေရှည်အကျိုးစီးပွားကို မျှော်ကိုး၍ လက်ရှိအခြေအနေတွင် နှစ်သက်မှု အချို့ကို စွန့်လွှတ်ရဲသည့် သဘောကိုလည်း ဖော်ညွှန်းသည်။

ကိုးကားချက်များ

   “ပညာဥစ္စာ၊ ရကြောင်းရှာ၍၊ ပျော်ရာမနေ၊ တော်ရာနေမှ၊ အခြေရပြီး၊ ခိုင်ပွားဖြီးလိမ့်၊” [၁၂၆၆] မဃ ၂၄၂။
   “ပျော်ရာမှာ မနေနှင့်၊ တော်ရာမှာ နေရမည်ဟု ဆိုရိုးစကားရှိသည်နှင့်အညီ တော်သင့်ရာနေပြီး တောမှ ဟင်းသီးဟင်းရွက်ကလေးများ ဆွတ်ခူးရောင်းချလို့ အသက်မွေးနေရတယ်။” [၁၂၆၈] နော၊ ပ။ ၆၉။
   “ပေပင်ကန်သည် ဒေသအလိုက် နေချင့်စဖွယ်ကောင်းသော ရွာကြီး တစ်ရွာ ဖြစ်လေသည်။ သို့သော် ပျော်ရာမှာ မနေရ၊ တော်ရာမှာ နေရသည် ဆိုသော စကားရှိလေသည်။” [၁၃၃၀] ရင်ခတ်။ ၁၃။

ကိုးကား

Category:မြန်မာဆိုရိုးစကားများ